Covid-19 eis minister se woordvoerder | Netwerk24
Deur Francois Williams 05 Augustus 2021 12:38
Sidwell Medupe (56), jare lange mediawoordvoerder van die departement van handel, nywerheid en mededinging, is Donderdag aan Covid-19 dood.
Sidwell Medupe, mediawoordvoerder van Ebrahim Patel, minister van handel, nywerheid en mededinging, op Trafalgarplein in Londen tydens 'n besoek aan Brittanje.
Medupe was al vir 'n paar weke siek en is in die hospitaal opgeneem, het Ebrahim Patel, minister van handel, nywerheid en mededinging, in 'n verklaring gesê.
Medupe was bekend vir sy vriendelikheid en joviale persoonlikheid, en was sedert 2011 die departement se hoofmediawoordvoerder.
Hy het in 2008 as direkteur van mediaverhoudinge by die departement aangesluit, en het ook saam met die vorige ministers van handel en nywerheid gewerk - met dr. Rob Davies van 2009 tot 2019, en met Mandisi Mpahlwa in 2008 en 2009.
Patel vertel dat Medupe selfs uit sy hospitaalbed vir sy kollegas boodskappe van hoop gestuur het. "Ons onthou Sidwell vir sy warmte, liefde vir mense en die vreugde waarmee hy met sy kollegas omgegaan het. Sy familie verloor 'n man en pa, en ons by die departement verloor 'n hardwerkende en toegewyde amptenaar," het Patel gesê.
Medupe was in 2019 saam met Patel op amptelike buitelandse reise, en het die departement gereeld landwyd by geleenthede verteenwoordig.
'n Virtuele gedenkdiens sal binnekort vir hom gehou word, het Sarah Choane, adjunkdirekteur-generaal vir korporatiewe bestuursdienste by die departement, Donderdag laat weet.
Medupe laat sy vrou Felicity agter, asook sy kinders Tlholo, Tirisano en Thoriso, en sy kleinkinders Remofilwe en Reabetswe.